«Iуащхьэмахуэ»
Iуащхьэмахуэ» журналым мы гъэм и етхуанэ къыдэкIыгъуэр дунейм къытехьащ.
Ар къызэIуех усакIуэ, щIэныгъэлI Къэжэр Хьэмид къызэралъхурэ илъэс 75-рэ зэрыхъуам теухуауэ «ЖьантIэ» Iыхьэм хэту къытрадза тхыгъэхэмкIэ. Абыхэм яхэтщ филологие щIэныгъэхэм я докторхэу БакIуу Хъанджэрийрэ Гъут Iэдэмрэ ягъэхьэзыра тхыгъэхэр, Къэжэрым теухуауэ критик Сокъур Мусэрбий 1983 гъэм итхауэ щыта «ГъэунэхупIэ», апхуэдэуи 1998 гъэм критик Шэвлокъуэ Пётр и Iэдакъэ къыщIэкIа «ЩIэныгъэлI икIи усакIуэ» лэжьыгъэхэр. Апхуэдэуи тетщ Къэжэрым и усэхэр.
«Япэ адыгэ тхакIуэхэр» Iыхьэм щIэтщ Хъан-Джэрий къызэралъхурэ илъэс 205-рэ щрикъум ирихьэлIэу филологие щIэныгъэхэм я доктор ХьэкIуащэ Андрей игъэхьэзыра «И зэфIэкIыр инт» тхыгъэр. Апхуэдэуи мы Iыхьэм фыкъыщеджэнщ Хъан-Джэрий и «Шэрджэс хъыбархэм» гъэкIэщIауэ. Мы Iыхьэ дыдэм традзащ адыгэ литературэм и тхыдэм щыцIэрыIуэ тхакIуэ Къаз-Джэрий дунейм зэрехыжрэ илъэси 150-рэ зэрыхъуам ирихьэлIэу филологие щIэныгъэхэм я доктор ХьэкIуащэ Андрей итха «Пушкиным къицIыхурт» тхыгъэмрэ Къаз-Джэрий и IэдакъэщIэкI «ХьэжытIэгъуей ауз» жыхуиIэмрэ.
Япэ адыгэ тхакIуэхэм ящыщщ къызэралъхурэ илъэси 195-рэ ирикъуа Къуэдзокъуэ Лэкъумэни. Журналым тридзэжащ «Къуэдзокъуэ Лэкъумэн папщIэ» фIищу критик Сокъур Мусэрбий 1989 гъэм итхауэ щыта лэжьыгъэр. АдэкIэ фыкъыщеджэнщ Къуэдзокъуэм и усэхэм.
«Прозэ» Iыхьэм хэту тетщ Елгъэр Кашиф и «Лъагъуныгъэм и бзэ» повестым и кIэухыр.
«Фантастикэ» Iыхьэм хэту традзащ Жылэтэж Сэлэдин «Космонавтхэм я нэгу щIэкIыр» и рассказыр.
«Адыгэ хэхэс литературэ» Iыхьэм фыкъыщеджэнщ иджырей тырку литературэм и новеллэ жанрым и лъабжьэр зыгъэтIылъа Хьэтыкъуэ Умар — Омар СейфеддинкIэ зэджэжым — дунейпсо литературэм увыпIэ хэха зэрыщиубыдым теухуауэ ХьэфIыцIэ Мухьэмэд игъэхьэзыра «Дунейпсо литературэм и классик» тхыгъэм, Хьэтыкъуэм и IэдакъэщIэкIхэу «ШытхъунщI», «Фэлэкъэ», «Лъэдакъэ лъагэ», «Хуитыныгъэм и жэщ» новеллэхэм, Къэрмокъуэ Хьэмид зэридзэкIауэ.
«Литературэ щIэныгъэ. Критикэ» Iыхьэм фыкъыщеджэнщ адыгэ усакIуэ нэхъыфI дыдэхэм ящыщ, пасэу дунейм ехыжа Бемырзэ Мухьэдин теухуауэ филологие щIэныгъэхэм я кандидат Хьэвжокъуэ Людмилэ игъэхьэзыра «Абы къеузырт и лъэпкъыр» тхыгъэм.
«Тхыдэ» Iыхьэм итщ Къэрмокъуэ Хьэмид «ЛIэщIыгъуэхэм я лъэужь» и лэжьыгъэр. ЩIэныгъэлIым зэпкърех адыгэ тхыдэм и къуэпсыр жыжьэ дыдэ къызэрыщежьэм щыхьэт техъуэу ди IуэрыIуатэми ди бзэми хэт языныкъуэ псалъэхэр, нэгъуэщI Iуэхугъуэхэри.
«Культурэ» Iыхьэм Ныбэжь Таисэ «Сытхэр уи псэукIэ, Адыгэ театр?» тхыгъэм щытопсэлъыхь ЩоджэнцIыкIу Алий и цIэр зезыхьэ къэбэрдей драмэ театрым и лэжьыгъэм икIи къыщегъэпсалъэ театрым и художественнэ унафэщI, УФ-м, Абхъаз Республикэм гъуазджэхэмкIэ щIыхь зиIэ я лэжьакIуэ, КъБР-м щэнхабзэмкIэ и министр Фырэ Руслан, Урысей Федерацэмрэ Къэбэрдей-Балъкъэрымрэ щIыхь зиIэ я артист Шыбзыхъуэ Басир, Урысей Федерацэмрэ Къэбэрдей-Балъкъэрымрэ щIыхь зиIэ я артист ЖьакIэмыхъу КIунэ, режиссёр Теувэжыкъуэ Владимир сымэ.
Мы Iыхьэм хэтщ Къэрэшей-Шэрджэсым щIыхь зиIэ и артист уэрэджыIакIуэ Шумахуэ ХьэзрэIил теухуауэ Хьэту Петр и «Уэрэдгъуо» тхыгъэр.
«IуэрыIуатэ» Iыхьэм фыкъыщеджэнщ нарт Ашэмэз и хъыбархэм ящыщ зыбжанэ, «Ашэмэз и пшыналъэм».
«ЩIэблэ» Iыхьэм дегъэцIыху усакIуэ ныбжьыщIэ Беслъэней Нинэ икIи абы и усэхэм щыщ зыбжанэ тредзэ.
«Фэ фыщыгъуазэ?» Iыхьэм къытехуащ Хьэкъун Барэсбий зэхуихьэсыжу итхыжа адыгэ къэкIыгъэцIэхэм ящыщхэр.
